b'\n_START_ARTICLE_\nPredor pod Gradom, Ljubljana\n_START_SECTION_\nZgodovina\n_START_PARAGRAPH_\nPredor pod gradom je bil predan prometu leta 1959._NEWLINE_Zaradi onesna\xc5\xbeenja, neurejenega prezra\xc4\x8devanja in razsvetljave, so se prvi\xc4\x8d resne sanacije lotili leta 1978 na osnovi projekta, ki ga je izdelala Iskra avtomatika, TOZD in\xc5\xbeeniringi. Predor so na novo prepleskali, vgradili prezra\xc4\x8devalne naprave s senzorji ter novo razsvetljavo. So\xc4\x8dasno so rekonstruirali tudi del ceste pri izhodu na Karlov\xc5\xa1ko cesto, ki je bila po\xc5\xa1kodovana zaradi podrtih dreves oziroma ostankov korenin._NEWLINE_Med julijem in novembrom 2009 je bil predor zaprt zaradi ponovne celovite obnove, ki je bila izvr\xc5\xa1ena zaradi odlo\xc4\x8dbe gradbenega in\xc5\xa1pektorata, ki je opozoril na nevarnosti odpadanja kerami\xc4\x8dne obloge stene. Najve\xc4\x8dji problem je predstavljala pronicajo\xc4\x8da voda in zama\xc5\xa1en drena\xc5\xbeni sistem. Sanacija je obsegala ureditev kontroliranega zbiranja in odvajanja zalednih vod, odstranitev po\xc5\xa1kodovanega dela notranje obloge do globine najve\xc4\x8d 25 cm v celotni dol\xc5\xbeini predora, novo betonsko oblogo, signalizacijo in razsvetljavo ter video nadzor, kasneje (zaradi su\xc5\xa1enja betona) pa je bil predor \xc5\xa1e pobarvan. V predoru je bilo izvedeno tudi novo vozi\xc5\xa1\xc4\x8de in obnovljeno hidrantno omre\xc5\xbeje ter vgrajena nova elektro-strojna oprema. Obnova je stala 5,7 milijona evrov.\n_START_SECTION_\nGeologija\n_START_PARAGRAPH_\nV predoru pod Ljubljanskim gradom so permo-karbonski sloji v dveh izrazito razli\xc4\x8dnih faciesih. V severnem 200 m dolgem delu predora so glinasti skriljavci s tankimi vlo\xc5\xbeki pe\xc5\xa1\xc4\x8denjaka in v ju\xc5\xbenem delu kremenovi pe\xc5\xa1\xc4\x8denjaki in delno konglomerati. Na meji med faciesoma je izrazit prelom. Geolo\xc5\xa1ke razmere hriba je opisal geolog Grim\xc5\xa1i\xc4\x8dar:\xc2\xa0\xc2\xbb\xe2\x80\xa6 sestoji iz karbonskih pe\xc5\xa1\xc4\x8denjakov, iz drobastih pe\xc5\xa1\xc4\x8denjakov, ki vsebujejo glinence in iz glinastih skriljavcev, ki so jim prime\xc5\xa1ane organske grafitaste luske \xe2\x80\xa6 na vzhodni strani so skrilavci z vlo\xc5\xbeki pe\xc5\xa1\xc4\x8denjakov\xe2\x80\xa6 na zahodni strani so pe\xc5\xa1\xc4\x8denjaki\xe2\x80\xa6 tektonsko po\xc5\xa1kodovane hribine so se kemi\xc4\x8dno razkrajale\xe2\x80\xa6 glinasta ma\xc5\xbea tako med plastmi, kot v razpokah ob tektonskih drsah\xe2\x80\xa6\xc2\xab\xc2\xa0(\xc5\xa0uklje, Grim\xc5\xa1i\xc4\x8dar 1954).\n_START_SECTION_\nUrbanizem\n_START_PARAGRAPH_\nNa severu se predor povezuje na Krekov trg in Streli\xc5\xa1ko ulico, medtem ko se na jugu povezuje na Karlov\xc5\xa1ko cesto.\n_START_SECTION_\nJavni potni\xc5\xa1ki promet\n_START_PARAGRAPH_\nSkozi Predor pod Gradom poteka trasa mestne avtobusne linije \xc5\xa1t. 2.'